Структура на активна онлайн платформа за изработване и защита на дипломна работа
Authors: Kemalova Ani , Petrova Elka 
Published: December 2022

„ВСИЧКО ЗА ДИПЛОМАНТА“ е
активна онлайн платформа, който е създаден като част от работната програма на проект № ФП21-ФлФ-009, финансиран от Фонд „Научни изследвания“ при Пловдивския университет „Паисий Хилендарски“.

Основната цел, която проектният екип си постави и постигна с дигиталния продукт, чиято структура е представена тук, е изграждането на единно простраство за достъп до всички необходими ресурси в помощ на цялостния процес от избор на тема до защита на дипломна работа във Филологическия факултет на Пловдивския университет.

За постигането на тази цел структурата на специализираната активна онлайн платформа е базирана на два основни сегмента и техните разширения:

Сегмент А) Информационен и административно-организационен. Тук потребителите могат да се запознаят с нормативната уредба (правилници, регламенти, специфични изисквания и условия за допускане до разработка и защита на дипломен проект, срокове и др.), както и да изтеглят необходимите бланки и формуляри (заявление, бланка за анотационна карта - за студентите; рецензентска карта - за рецензентите). Във връзка с приетите от ФС на Филологическия факултет към ПУ правила е организирано пространство, където студентите да качват текстовете на дипломни работи с предстояща защита и техните анотации. Достъп до това пространство имат само членовете на изпитната комисия и рецензентите. Отделено е и място за методическа помощ, където може да се открие богата библиографска справка. както и текстове на полезни четива, когато регулацията на авторските им права позволява това. В сегмент А) е реализирана и една нова идея на авторите на проекта - възможност за предложения на теми за бъдещи разработки на дипломна работа, който се попълва от преподавателите при желание от тяхна страна.

Сегмент Б)Вторият сегмент е предназначен да формира
база от текстовете на защитените дипломни проекти във Факултета. Поради ограниченията, които проектното задание налага, хранилището включва дипломни работи, защитени от 2016 година насам. В рамките на сегмент Б са разположени две отделни пространства
: 1. Сбирка с пълните дигитализирани текстове на защитените дипломни работи. Достъпът до нея е със специален режим, за да се спазят изискванията на
Регламент (ЕС) 2016/679.

2. Каталог с анотации на съдържащите се в хранилището текстове

.Анотационната карта, изработена от проектния екип, съдържа следните полета: Заглавие, специалност и ОКС на студента, научен ръководител, звено, към което е била зачислена ДР, година на защита; Език на текста, композиционна структура, поле/сфера на изследване, обект на изследване, предмет на изследване, цели и задачи, използвани методи и похвати, основни изводи/резултати. Каталогът е снабден с изключително подробни филтри, които улесняват търсенето по различни критерии, категории и ключови думи
.

Активната онлайн платформа вече успешно работи във Филологическия факултет на ПУ „Паисий Хилендарски“. Чрез своята оптимална организация на пространството, съдържащо информационни масиви и интерактивни полета с различен режим на достъп, представената тук структура е приложима за широк кръг образователни и административни ресурси.